ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1914/96 υποβολή: Charlotte Cederschiφld (PPE) προς την Επιτροπή (16 Ιουλίου 1996)

Θέμα: Επίδομα ανεργίας σε άλλη χώρα της Ευρωπαϊκής Ένωσης

Από την απάντηση που έδωσε η Επιτροπή στην ερώτησή μου Η-0106/96 ((Συζητήσεις του Ευρ. Κοινοβουλίου αριθ. 4-479 (Μάρτιος 1996). )) προκύπτει ότι η Επιτροπή δεν εγκρίνει, να απαιτεί η Σουηδία από ένα άνεργο να έχει εισπράξει επί ένα τρίμηνο το επίδομα ανεργίας στη Σουηδία, προτού του επιτραπεί να αναζητήσει εργασία σε άλλη χώρα ενώ διατηρεί το δικαίωμα λήψης επιδόματος ανεργίας. Οι σουηδικές αρχές απασχόλησης δεν θέλουν προφανώς να δεχθούν, το αναφαίρετο δικαίωμα των πολιτών να ταξιδεύουν στο εξωτερικό, το δικαίωμα να αναζητήσουν εργασία σε άλλες χώρες μέλη, ακόμη και εάν είναι εφικτό να βρεθεί κάποια εργασία στη δική τους χώρα. «Χρειαζόμαστε αυτό το χρόνο για να διασφαλίσουμε ότι δεν υπάρχει εργασία στη Σουηδία. Σε αυτή την περίπτωση, οι άνεργοι πρέπει να τη δεχθούν και να μην ταξιδεύουν στο εξωτερικό» ισχυρίζεται η υπηρεσία απασχόλησης. Αυτή η άποψη αντιτίθεται ακόμη πιο έκδηλα στο στόχο της Επιτροπής να επιτρέψει την ελευθερη διακίνηση των ανέργων χωρίς χρόνο αναμονής ((ΕΕ L 149, της 5.7.1971, σ. 2. )).

Η Επιτροπή ζητά, το άρθρο 69 του κανονισμού 1408/71 να ισχύει ακόμη και στη Σουηδία. Σε περίπτωση δε που δεν εφαρμόζεται έγκειται στην Επιτροπή να ξεκινήσει τη διαδικασία παράβασης (Άρθρο 169). Έχω πληροφορίες ότι οι σουηδικές αρχές απασχόλησης αναμένουν ανακοίνωση της Επιτροπής. Ζημιωμένοι είναι οι νέοι που θέλουν να αναζητήσουν εργασία σε άλλες χώρες.

Ποιά μέτρα προτίθεται να λάβει η Επιτροπή για να επισπεύσει τη διαδικασία και ποιό χρονοδιάγραμμα έχει γι' αυτά;

Απάντηση του κ. Flynn εξ ονόματος της Επιτροπής (1 Οκτωβρίου 1996)

Όπως τονίστηκε στις απαντήσεις σε προηγούμενες ερωτήσεις της αξιότιμης βουλευτού σχετικά με το θέμα αυτό, η Επιτροπή έχει επίγνωση της προϋπόθεσης που θέτουν οι σουηδικές αρχές, ότι δηλαδή μόνο μετά τη συμπλήρωση τριών μηνών ανεργίας στη Σουηδία μπορεί ο άνεργος να αναζητήσει εργασία σε άλλο κράτος μέλος, διατηρώντας παράλληλα το δικαίωμά του σε επίδομα ανεργίας στη Σουηδία.

Η πρακτική αυτή έρχεται σε αντίθεση με την εφαρμοστέα διάταξη του κοινοτικού δικαίου σχετικά με το συντονισμό των συστημάτων κοινωνικής ασφάλισης για τους διακινούμενους εργαζομένους, άρθρο 69 (1) (α) του κανονισμού 1408/71, που ορίζει ότι το άτομο πρέπει να έχει συμπληρώσει τέσσερις εβδομάδες από τότε που εγγράφηκε ως άνεργος προτού αναχωρήσει σε άλλο κράτος μέλος προκειμένου να αναζητήσει απασχόληση.

Το Υπουργείο Εργασίας της Σουηδίας ενημέρωσε με επιστολή του την Επιτροπή ότι, ύστερα από την αλληλογραφία που είχε με την Επιτροπή σχετικά με το θέμα αυτό, αντιλαμβάνεται ότι το άρθρο 69 (1) (α) του κανονισμού 1408/71 δεν επιτρέπει στη Σουηδία να επιβάλλει ελάχιστη περίοδο ανεργίας μεγαλύτερη από το όριο των τεσσάρων εβδομάδων που προβλέπεται στην εν λόγω διάταξη. Το υπουργείο δήλωσε ότι το Συμβούλιο Αγοράς Εργασίας θα αλλάξει την τακτική του και θα εφαρμόσει τη διάταξη του κοινοτικού δικαίου, σύμφωνα με την οποία απαιτείται ελάχιστη περίοδος τεσσάρων εβδομάδων.
ΓΡΑΠΤΗ ΕΡΩΤΗΣΗ P-2476/96 υποβολή: Mair Morgan (PSE) προς την Επιτροπή (13 Σεπτεμβρίου 1996)

Θέμα: Δηλητηρίαση από μονοξείδιο του άνθρακα

Λόγω του μεγάλου αριθμού θανάτων που προκαλούν οι εκπομπές μονοξειδίου του άνθρακα από ελαττωματικές συσκευές θέρμανσης, τί σχέδια έχει η Επιτροπή σχετικά με:

1. Την επισήμανση στους καταναλωτές των κινδύνων του μονοξειδίου του άνθρακα μέσω εκστρατειών διαφήμισης και παροχής πληροφοριών που θα χορηγούν οι κατασκευαστές και οι υπηρεσίες παροχής ενέργειας.

2. Τη θέσπιση ενός κοινού Ευρωπαϊκού Προτύπου για τους ανιχνευτές μονοξειδίου του άνθρακα, λαμβάνοντας υπόψη τις ανάγκες των ατόμων που στερούνται την όραση ή την ακοή, παράλληλα με μια εκστρατεία για την ενθάρρυνση της χρησιμοποίησής τους.

Απάντηση της και Emma Bonino εξ ονόματος της Επιτροπής (11 Οκτωβρίου 1996)

Το φθινόπωρο 1995 η Επιτροπή παρέλαβε έκθεση η οποία σχολίαζε τους εθνικούς κανόνες που αφορούν την εγκατάσταση, τη συντήρηση και τον έλεγχο εγκαταστάσεων φυσικού αερίου, με σκοπό να εντοπίσει εάν υπήρχαν στους κανόνες παραλείψεις, καθώς επίσης οποιαδήποτε δυσκολία στην εφαρμογή των κανόνων. Η έκθεση αυτή κατέληγε ότι ήταν αδύνατο να εντοπίσει μία μόνο συστηματική παράλειψη η οποία εάν επιλυόταν μέσω ειδικής νομοθετικής πρωτοβουλίας, θα αύξανε την ασφάλεια του καταναλωτή με μετρήσιμο τρόπο.

Αυτό δεν αποτελεί έκπληξη αφού η οδηγία για την τοποθέτηση στην αγορά συσκευών καύσης φυσικού αερίου, οδηγία 90/396/ΕΟΚ ((ΕΕ αριθ. L 196, 26.7.1990. )) η οποία τέθηκε σε ισχύ το 1992, ορίζει την εσωτερική ασφάλεια των συσκευών σε σχέση με τη συμπίεση προϊόντων και το διασκορπισμό τους, ιδιαίτερα σε σχέση με το μονοξείδιο του άνθρακα, προλαμβάνοντας μ' αυτόν τον τρόπο, όσο το δυνατόν καλύτερα, τις αρνητικές συνέπειες από αμέλεια στις απαιτήσεις εγκατάστασης και συντήρησης. Περαιτέρω υποχρεώνει τον κατασκευαστή να αναφέρει στα σχετικά εγχειρίδια σαφώς τις απαραίτητες πληροφορίες για την εγκατάσταση και συντήρηση. Η Επιτροπή μελετά την απάντησή τηςγι' αυτή την έκθεση και εφόσον εξετάζονται αυτοί οι προβληματισμοί, δεν σχεδιάζει άλλες πρωτοβουλίες.

Σχετικά με την πληροφόρηση των καταναλωτών, η Επιτροπή το 1994 υποστήριξε οικονομικά εκστρατεία ενημέρωσης που πραγματοποίησε η εταιρεία Consumer safty internationak ltd. Η Επιτροπή δημοσίευσε πρόσκληση για την υποβολή σχεδίων σχετικά με την προώθηση και προστασία των συμφερόντων του καταναλωτή ((ΕΕ αριθ. C 213, 23.7.1996. )) που θα χρηματοδοτηθεί από τον προϋπολογισμό 1997. Μεταξύ των θεμάτων προτεραιότητας γι' αυτά τα σχέδια είναι η προώθηση των συμφερόντων του καταναλωτή στις ιδιωτικές και δημόσιες υπηρεσίες. Για να καλύπτουν τα προγράμματα αυτά θέματα ασφάλειας υπηρεσιών οφείλουν να περιλαμβάνουν κοινοτική διάσταση.

Στο ευρύτερο θέμα καταλληλότερης απάντησης σε κοινοτικό επίπεδο σχετικά με τους κινδύνους που προκαλεί το δηλητηριώδες μονοξείδιο του άνθρακα, ο αξιότιμος βουλευτής παραπέμπεται στην απάντηση της Επιτροπής στις προσφυγές 752/94, 976/94, 493/95 και 726/95.
ΓΡΑΠΤΗ ΕΡΩΤΗΣΗ E-2164/96 υποβολή: Jannis Sakellariou (PSE) προς την Επιτροπή (2 Αυγούστου 1996)

Θέμα: Η χρήση των πόρων του προϋπολογισμού οι οποίοι προορίζονται για την προάσπιση των ανθρωπίνων δικαιωμάτων

Η Ευρωπαϊκή Ένωση συνεισφέρει στον τομέα των ανθρωπίνων δικαιωμάτων μέσω των γραμμών προϋπολογισμού υπό τον τίτλο «ευρωπαϊκή πρωτοβουλία για τον εκδημοκρατισμό και την προστασία των ανθρωπίνων δικαιωμάτων».

Η Επιτροπή, στην ετήσια έκθεσή της για το 1995, πληροφορεί συγκεκριμένα ότι 5,5 εκατ. Ecu διοχετεύθηκαν στη γραμμή προϋπολογισμού Β7-5240 και παρουσιάζει τον κατάλογο των οργανώσεων και ενώσεων οι οποίες έλαβαν χρηματική ενίσχυση. Η Επιτροπή καλείται να εξηγήσει:

1. Τα κριτήρια βάσει των οποίων έγινε η επιλογή μεταξύ των σχεδίων που υποβλήθηκαν.

2. Κατά πόσο καταβλήθηκαν οι δέουσες προσπάθειες, βάσει των σχεδίων που υποβλήθηκαν και δια του σεβασμού των κριτηρίων αξιοποίησης των πόρων που υποδεικνύει το Ευρωπαϊκό Κοινοβούλιο, για την κατάλληλη διανομή τους μεταξύ των οργανώσεων όλων των κρατών μελών της Ένωσης.

3. Κατά πόσο κρίνεται σκόπιμο να παρουσιαστεί ένα πλήρες πλαίσιο των σχεδίων που υποβλήθηκαν και, συνεπώς, εκείνων που αποκλείσθηκαν, διευκρινίζοντας τους λόγους απόρριψής τους.

4. Κυρίως, κατά πόσο κρίνεται σκόπιμο να διεξαχθεί λεπτομερής εξέταση, λαμβανομένων υπόψιν των απαιτήσεων που έχουν σημειωθεί μέχρι σήμερα, των δραστηριοτήτων του Ευρωπαϊκού Ιδρύματος για τα ανθρώπινα δικαιώματα, δεδομένου ότι το Ίδρυμα λαμβάνει περίπου το ένα τρίτο των πόρων της γραμμής προϋπολογισμού Β7-5240.

Κοινή απάντηση του κ. Van den Broek εξ ονόματος της Επιτροπής στις γραπτές ερωτήσεις E-2163/96 και E-2164/96 (13 Σεπτεμβρίου 1996)

Όπως το σημειώνει το Αξιότιμο Μέλος, η Επιτροπή ετοιμάζει πλήρη έκθεση για το Κοινοβούλιο σχετικά με τη χρήση των πόρων του κονδυλίου Β7-7040 του προϋπολογισμού. Η τελευταία έκθεση του τύπου αυτού, η οποία εστάλη στις 15 Ιανουαρίου 1996 και αφορούσε το έτος 1995, προσδιόριζε τους στόχους οι οποίοι ήταν πλήρως ευθυγραμμισμένοι με τα σχόλια του προϋπολογισμού. Η επιλογή έργων πραγματοποιείται βάσει των στόχων αυτών, και για τις προτάσεις που υποβλήθηκαν σε μη κυβερνητικές οργανώσεις, ανεξάρτητα από το κράτος μέλος καταγωγής. Χρηματοδοτούνται όσο το δυνατό περισσότερα έργα, υπό τον όρο ότι πληρούν τα ζητούμενα κριτήρια, έως ότου απορροφηθούν όλοι οι πόροι του κονδυλίου για το εν λόγω έτος.

Όσον αφορά το Ευρωπαϊκό Ίδρυμα για τα ανθρώπινα δικαιώματα, ο οργανισμός αυτός δημοσιεύει μια πλήρη ετήσια έκθεση γύρω από τις δραστηριότητές του και τα κριτήρια βάσει των οποίων τις εκτελεί, έκθεση η οποία στέλλεται πάραυτα στο Αξιότιμο Μέλος και στη γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-2345/96 υποβολή: Richard Howitt (PSE) προς την Επιτροπή (27 Αυγούστου 1996)

Θέμα: Ευρωπαϊκά κεφάλαια που παρέχονται για την ψυχική υγεία

Διαθέτει η Επιτροπή στοιχεία για το πόσες ηλεκτροσπασμοθεραπείες και/ή λοβοτομές πραγματοποιήθηκαν στα κράτη μέλη τα τελευταία 10 χρόνια;

Διαθέτει η Επιτροπή στοιχεία για το πόσα άτομα απεβίωσαν σε ψυχιατρικά ιδρύματα κατά τα τελευταία 10 χρόνια καθώς και για την αιτία του θανάτου τους;

Έχει καμία πρόθεση η Επιτροπή να προτείνει ευρωπαϊκή οδηγία για την προστασία των δικαιωμάτων των ατόμων υπό ψυχιατρική φροντίδα;

Απάντηση του κ. Flynn εκ μέρους της Επιτροπής (3 Οκτωβρίου 1996)

Η Επιτροπή δεν έχει στη διάθεσή της πληροφορίες σχετικά με το θέμα που θίγει το αξιότιμο μέλος του Κοινοβουλίου.

Επειδή η υγειονομική περίθαλψη εμπίπτει στο πεδίο αρμοδιοτήτων των κρατών μελών, η Επιτροπή δεν προτίθεται να προτείνει νομοθετικές πράξεις στον τομέα αυτό.
ΓΡΑΠΤΗ ΕΡΩΤΗΣΗ E-2413/96 υποβολή: Anita Pollack (PSE) προς την Επιτροπή (11 Σεπτεμβρίου 1996)

Θέμα: Παροχή εξυπηρέτησης μετά την πώληση

Για ποιούς λόγους καθυστερεί η από μακρού εξαγγελθείσα πρόταση οδηγίας σχετικά με τις εγγυήσεις στους αγοραστές και την παροχή εξυπηρέτησης μετά την πώληση;

Απάντηση της κας Bonino εκ μέρους της Επιτροπής (1 Οκτωβρίου 1996)

Η Επιτροπή ενέκρινε την πρότασή της για οδηγία του Κοινοβουλίου και του Συμβουλίου αναφορικά με την πώληση καταναλωτικών αγαθών και τις αντίστοιχες εγγυήσεις ((COM(95) 520 τελικό. )) και την προώθησε στο Συμβούλιο και το Κοινοβούλιο.
ΓΡΑΠΤΗ ΕΡΩΤΗΣΗ E-2043/96 υποβολή: Freddy Blak (PSE) προς την Επιτροπή (19 Ιουλίου 1996)

Θέμα: Ίσες αμοιβές

Η Στατιστική Υπηρεσία της Δανίας δημοσιοποίησε πρόσφατα, μια λεπτομερή στατιστική μισθών για τον ιδιωτικό τομέα της Δανίας. Αποδεικνύεται ότι οι γυναίκες στον ιδιωτικό τομέα έχουν ένα σημαντικά χαμηλότερο ωρομίσθιο από τους άνδρες συναδέλφους τους. Αυτό ισχύει ανεξάρτητα εάν εργάζονται στον ίδιο κλάδο, έχουν τήν ίδια εργασία ή εκπαίδευση.

Γνωρίζει η Επιτροπή τις μισθολογικές διαφορές μεταξύ ανδρών και γυναικών στα άλλα κράτη μέλη;

Απάντηση του κ. Flynn εξ ονόματος της Επιτροπής (9 Σεπτεμβρίου 1996)

Η αρχή της ισότητας της αμοιβής μεταξύ γυναικών και ανδρών ενσωματώθηκε από την αρχή στο κοινοτικό δίκαιο (άρθρο 119 της συνθήκης ΕΚ και οδηγία 75/117/ΕΟΚ) ((ΕΕ αριθ. L 45 της 19.2.1975. )). Ως εκ τούτου, παρά την ύπαρξη αυτής της κοινοτικής νομοθεσίας, την οποία μετέφεραν όλα τα κράτη μέλη στην εθνική τους νομοθεσία, η εφαρμογή της αρχής των ίσων αμοιβών μεταξύ εργαζομένων ανδρών ή γυναικών δεν έχει ακόμη καταστεί πραγματικότητα. Η διαφορά στις αμοιβές των ανδρών και των γυναικών στην Κοινότητα καθίσταται πολύ σημαντική και, σε ορισμένες περιπτώσεις, εντείνεται, λόγω των οικονομικών δυσκολιών οι οποίες φαίνεται να θίγουν πιο σκληρά τις γυναίκες παρά τους άνδρες.

Η Επιτροπή, έχοντας γνώση αυτών των γεγονότων, ενέκρινε το 1994, μνημόνειο που ορίζει το πεδίο και την έννοια του ίσου μισθού για εργασία ίσης αξίας και προτείνει τις κατευθύνσεις που πρέπει να ληφθούν υπόψη στα κριτήρια για θέματα επαγγελματικής αξιολόγησης και κατάταξης.

Αυτό το έγγραφο υποβλήθηκε για ενημέρωση και προβληματισμό σε όλα τα ενδιαφερόμενα μέρη που τους αφορά το πρόβλημα της ισότητας των μισθών. Δίνοντας συνέχεια στο εν λόγω μνημόνειο, η Επιτροπή ενέκρινε στις 17 Ιουλίου 1996, κώδικα συμπεριφοράς που αφορά την εφαρμογή της ισότητας των μισθών μεταξύ γυναικών και ανδρών για εργασία ίσης αξίας, ο στόχος του οποίου είναι να προσφέρει συγκεκριμένες συμβουλές στους εργοδότες και στους εταίρους συλλογικών διαπραγματεύσεων.

Αυτός ο κώδικας προορίζεται να εφαρμοστεί στον τόπο εργασίας τόσο στο δημόσιο τομέα όσο και στον ιδιωτικό. Δεν αποτελεί υποχρεωτική νομική πράξη αλλά περιέχει συστάσεις στους εργοδότες που παροτρύνονται να τις εφαρμόσουν, προσαρμόζοντας, τις συστάσεις αυτές, στη διάσταση και τη δομή της επιχείρησής τους.
ΓΡΑΠΤΗ ΕΡΩΤΗΣΗ E-2285/96 υποβολή: Raymonde Dury (PSE) προς την Επιτροπή (27 Αυγούστου 1996)

Θέμα: Ευρωπαϊκό δίκτυο «Εργασία και οικογενειακή ζωή»

Μολονότι το ευρωπαϊκό δίκτυο «Εργασία και οικογενειακή ζωή» έχει αναπτύξει ικανοποιητικά τις δραστηριότητές του - ευρωπαϊκό βραβείο κοινωνικής καινοτομίας, ομάδες εργασίας, εθνικά σεμινάρια.. - αυτοί που τις εφαρμόζουν αντιμετωπίζουν σήμερα πολλές δυσκολίες στον βαθμό που δεν έχει ακόμη καταβληθεί το υπόλοιπο της πρώτης δόσης (1994-95) και ούτε, πόσω μάλλον, η πρώτη δόση του δεύτερου έτους (1995-96). Το γεγονός αυτό θέτει σε κίνδυνο όλες τις δραστηριότητες, τη στιγμή κατά την οποία αρχίζει το τρίτο έτος (1996-97) για την χρηματοδότηση του δικτύου, και ενδέχεται να επιφέρει την εξαφάνισή του καθώς και την πλήρη απώλεια των επι διετία πραγματοποιηθεισών εργασιών στα κράτη μέλη. Τι σκοπεύει να πράξει η Επιτροπή για να αποκαταστήσει το ταχύτερο τα πράγματα και να εξασφαλίσει τα απαραίτητα χρήματα για τις δραστηριότητες που αναπτύσσονται στο πλαίσιο αυτό;

Απάντηση του κ. Flynn εκ μέρους της Επιτροπής (30 Σεπτεμβρίου 1996)

Η Επιτροπή κατέβαλε το ποσό της τελικής πληρωμής για το πρώτο έτος (1994-1995) στις αρχές Αυγούστου 1996, αφού ο ανάδοχος υπέβαλε πλήρη και οριστική κατάσταση δαπανών τον Μάιο του 1996. Τον Αύγουστο του 1995 και στις αρχές Αυγούστου 1996, η Επιτροπή προέβη σε προκαταβολικές πληρωμές για το δεύτερο έτος.
ΓΡΑΠΤΗ ΕΡΩΤΗΣΗ E-2012/96 υποβολή: Miguel Arias Caρete (PPE) προς την Επιτροπή (17 Ιουλίου 1996)

Θέμα: Μέση πυκνότητα ελαιοφυτειών - Ιταλία

Μπορεί η Επιτροπή να μας πληροφορήσει, βάσει των στοιχείων που έχει στη διάθεσή της, ποια είναι σήμερα η μέση πυκνότητα ελαιοδένδρων ανά εκτάριο ελαιοφυτείας στην Ιταλία;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-2006/96, E-2007/96, E-2008/96, E-2009/96, E-2010/96, E-2011/96, E-2012/96 και E-2013/96 (9 Σεπτεμβρίου 1996)

Τα στατιστικά στοιχεία στον τομέα της ελαιοκομίας μπορούν να διαφέρουν αισθητά από τη μια πηγή στην άλλη και σε συνάρτηση με τους χρησιμοποιούμενους ορισμούς. Πρέπει κατά συνέπεια να ληφθούν υπόψη με επιφύλαξη. Όσον αφορά τα στοιχεία που ζητήθηκαν ιδιαίτερα από το Αξιότιμο Μέλος του Ευρωπαϊκού Κοινοβουλίου παρατίθενται οι εξής στατιστικές.

Ο συνολικός αριθμός των παραγωγικών ελαιοδένδρων σε καθένα από τα κράτη μέλη, που ανακοινώθηκε επίσημα στην Επιτροπή από τις εθνικές διοικήσεις, στο κανονιστικό πλαίσιο του ετήσιου καθορισμού των αποδόσεων σε ελιές και σε λάδι για την περίοδο εμπορίας 1994-1995, είναι ο εξής:

>TABLE>

Η μέση πυκνότητα ελαιοδένδρων στα ίδια αυτά κράτη μέλη είναι η εξής σε δένδρα ανά εκτάριο:

>TABLE>

Αυτή η μέση πυκνότητα, διαφέρει πολύ από το ένα κράτος μέλος στο άλλο, μπορεί, ωστόσο να ποικίλλει αισθητά από μία περιοχή - και μάλιστα από μία εκμετάλλευση- σε άλλη, σε συνάρντηση με την λίγο ως πολύ σημαντική εξειδίκευση ή συστηματικοποίηση της ελαιοκομίας.
ΓΡΑΠΤΗ ΕΡΩΤΗΣΗ P-2791/96 υποβολή: Jφrn Svensson (GUE/NGL) προς την Επιτροπή (14 Οκτωβρίου 1996)

Θέμα: Εξαίρεση από τους κανόνες που αφορούν στο αλκοόλ

Στις διαπραγματεύσεις για την ένταξη της Σουηδίας στην ΕΕ το 1994 αναγνωρίσθηκε στη Σουηδία εξαίρεση από τους κανόνες της ΕΕ που αφορούν στο αλκοόλ. Η εξαίρεση αυτή σημαίνει ότι κάθε άτομο που εισέρχεται στη Σουηδία επιτρέπεται να μεταφέρει 1 λίτρο αλκοόλ, 3 λίτρα δυνατό κρασί, 5 λίτρα κρασί και 15 λίτρα μπύρα. Στον σουηδικό τύπο τον τελευταίο καιρό παρουσιάζεται το θέμα ωσάν η Επιτροπή να τηρεί αδικαιολόγητη στάση ως προς την επέκταση της ισχύος της συμφωνίας και την μονιμοποίηση της εξαίρεσης.

Πιστεύει η Επιτροπή ότι η εξαίρεση στον εν λόγω τομέα για τη Σουηδία θα μπορεί να έχει και νομική ισχύ μετά την 1/1/1999;

Απάντηση του κ. Monti εξ ονόματος της Επιτροπής (25 Οκτωβρίου 1996)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση E-479/96 του κ. Gahrton ((ΕΕ C 217, 26.7.1996. )).
ΓΡΑΠΤΗ ΕΡΩΤΗΣΗ E-1688/96 υποβολή: Markus Ferber (PPE) προς την Επιτροπή (24 Iουνίου 1996)

Θέμα: Έκδοση ετήσιου δελτίου διοδίων για ιδιωτικά οχήματα στην Αυστρία

Η Ευρωπαϊκή Επιτροπή γνωρίζει, βέβαια, ότι εδώ και μερικά χρόνια έχει εκδοθεί στην Αυστρία ένα ετήσιο δελτίο διοδίων για τη χρήση των τμημάτων υποχρεωτικών διοδίων των σηράγγων αυτοκινητοδρόμων Brenner, Tauern, Pyhrn και Arlberg που κοστίζει 1200 σελ. Αυστρίας. Το δελτίο αυτό συμφέρει οικονομικά σε σύγκριση με την τιμή των διοδίων για μία μόνον διαδρομή, όσους ταξιδεύουν συχνά στους εν λόγω αυτοκινητοδρόμους. Ωστόσο, σύμφωνα με πληροφορίες μου, το εν λόγω ετήσιο δελτίο διοδίων διατίθεται μόνον σε οδηγούς οχημάτων με αυστριακό αριθμό κυκλοφορίας. Οι οδηγοί οχημάτων με πινακίδες άλλων χωρών που διασχίζουν συχνά τους αυτοκινητοδρόμους αυτούς πρέπει να καταφεύγουν στο δελτίο αξίας 800 σελλινίων που τους εξασφαλίζει χαμηλότερες τιμές σε όλες τις διαδρομές υποχρεωτικών διοδίων στην Αυστρία. Μόνον για τον αυτοκινητόδρομο Brenner μπορούν και οι οδηγοί οχημάτων με πινακίδες άλλων χωρών να αγοράσουν το δελτίο έκπτωσης. Λαμβάνοντας υπόψη την κατάσταση αυτή, μπορεί η Επιτροπή να παράσχει πληροφορίες ως προς τα ακόλουθα:

1. Συμμερίζεται η Επιτροπή την άποψή μου ότι οι σημερινές ρυθμίσεις για το ετήσιο δελτίο διοδίων που ισχύει για τους αυτοκινητοδρόμους Tauern και Pyhrn καθώς και της σήραγγας Arlberg συνιστούν διάκριση εις βάρος όλων των οδηγών οχημάτων με πινακίδες άλλων χωρών που θα μπορούσαν να αντιβαίνουν στις διατάξεις της ευρωπαϊκής νομοθεσίας;

2. Καταβάλλει η Επιτροπή προσπάθειες προκειμένου να αντιταχθεί σε τέτοιου είδους διακρίσεις και να διαπιστώσει κατά πόσον το ετήσιο δελτίο διοδίων συμβιβάζεται με τις διατάξεις της ευρωπαϊκής νομοθεσίας;

3. Δεν πιστεύει, επίσης, η Επιτροπή ότι υπάρχει κίνδυνος η καθιέρωση ενός αυτοκόλλητου σήματος για τα επιβατικά οχήματα στην Αυστρία από την 1η Ιανουαρίου 1997 να συνεπάγεται διπλασιασμό των διοδίων για τους αλλοδαπούς οδηγούς οχημάτων που διασχίζουν τους αυστριακούς αυτοκινητοδρόμους;

Απάντηση του κ. Kinnock εξ ονόματος της Επιτροπής (10 Σεπτεμβρίου 1996)

1. Υπό την επιφύλαξη τυχόν περαιτέρω αναλύσεων και με σεβασμό στην αρχή της αποφυγής διακρίσεων, η Επιτροπή θα ζητήσει από τις αυστριακές αρχές να της παράσχουν λεπτομερείς πληροφορίες για το πώς λειτουργεί το καθεστώς του δελτίου διοδίων για τη σήραγγα του BRENNER στην περίπτωση των οχημάτων που δεν φέρουν αυστριακό αριθμό κυκλοφορίας.

2. Επί τη βάσει των πληροφοριών που θα συλλέξει, η Επιτροπή θα λάβει όλα τα αναγκαία μέτρα προκειμένου να διασφαλίσει την εφαρμογή της κοινοτικής νομοθεσίας.

3. Η Επιτροπή ανέλυσε το αυστριακό νομοσχέδιο, το οποίο προτείνει την καθιέρωση, από την 1η Ιανουαρίου 1997, συστήματος διοδίων με χρονομέτρηση (βινιέτα) και ζήτησε από την αυστριακή κυβέρνηση να το τροποποιήσει σε ορισμένα σημεία, προκειμένου να ευθυγραμμιστεί με την κοινοτική νομοθεσία (απόφαση της Επιτροπής SEC(96) 1996).
ΓΡΑΠΤΗ ΕΡΩΤΗΣΗ P-2379/96 υποβολή: Glenys Kinnock (PSE) προς την Επιτροπή (27 Αυγούστου 1996)

Θέμα: Εθνικό Ενδεικτικό Πρόγραμμα της Ερυθραίας

Γνωρίζει η Επιτροπή ότι έχουν προκύψει σοβαρά προβλήματα στην εφαρμογή του ΕΕΠ στην Ερυθραία; Προτίθεται η Επιτροπή να αναφέρει ποια ποσά έχουν μέχρι σήμερα δεσμευθεί και να προβεί σε ανάλυση των προβλημάτων που ανακύπτουν;

Απάντηση του κ. Pinheiro, εξ ονόματος της Επιτροπής (20 Σεπτεμβρίου 1996)

Η εφαρμογή του εθνικού ενδεικτικού προγράμματος (ΕΕΠ) στην Ερυθραία δεν δημιουργεί προβλήματα, αλλά σημειώνονται απλώς καθυστερήσεις λόγω του ότι, σε σύγκριση με άλλα κράτη ΑΚΕ, η συνεργασία μεταξύ της Ερυθραίας και της Κοινότητας είναι σχετικά πρόσφατη. Το πρώτο εθνικό ενδεικτικό πρόγραμμα (35 εκατ. ECU) υπεγράφη μόλις το Μάιο 1994, μετά την προσχώρηση της Ερυθραίας στη Σύμβαση Λομέ κατά τα τέλη του 1993.

Η συνεργασία με την Ερυθραία από το 1994 έως τώρα πρέπει να εξετάζεται υπό το πρίσμα των ακόλουθων στοιχείων:

- το πολιτικό σκηνικό στην Ερυθραία είναι αυτό μιας νέας χώρας υπό ανοικοδόμηση, στην οποία οι διοικητικοί φορείς και οι τομεακές πολιτικές βρίσκονται υπό ανάπτυξη.

- παρατηρείται έλλειψη ανθρωπίνου δυναμικού με γνώσεις στον κρατικό μηχανισμό, γεγονός το οποίο επιβαρύνεται από τις σοβαρές επιφυλάξεις των αρχών όσον αφορά την παροχή εξωτερικής τεχνικής βοήθειας.

- σημειώνεται αποφυγή για συζήτηση οποιωνδήποτε όρων (τομεακές πολιτικές) τους οποίους ο νέος κρατικός μηχανισμός της Ερυθραίας θα θεωρούσε ως υπονομευτικούς για την ανεξαρτησία της χώρας.

- διαφαίνεται κάποια καθυστέρηση σχετικά με την εκμάθηση των διαδικασιών και κανόνων που διέπουν το Ευρωπαϊκό Ταμείο Ανάπτυξης (ΕΤΑ) καθώς και έλλειψη προσανατολισμού και στήριξης του πληθυσμού, στον τομέα αυτό εφόσον δεν επετράπη στην αντιπροσωπεία της Επιτροπής να λειτουργήσει στην Ασμάρα παρά μόνο από το Μάιο 1995.

Η επιτόπου παρουσία της Επιτροπής συνετέλεσε στην αναθέρμανση του διαλόγου και στην εξάλειψη των δυσκολιών και καθυστερήσεων με τις οποίες κωλύετο η συνεργασία.

Από τα 5,5 εκατ. ECU του ΕΕΠ τα 16% έχουν καταβληθεί ενώ σχεδιάζεται η καταβολή 1,7 εκατ. ECU πριν το τέλος του τρέχοντος έτους. Τα εν λόγω ποσά καλύπτουν τομεακές μελέτες για τους δύο κυριότερους τομείς παρέμβασης που έχουν εντοπισθεί ως προτεραιότητες στο πλαίσιο του ΕΕΠ (μεταφορές και ενέργεια) καθώς και παρεμβάσεις στο πλαίσιο της παναφρικανικής εκστρατείας κατά της πανώλης των ζώων.

Οι δύο αυτοί τομείς προτεραιότητας βρίσκονται στη φάση μελέτης και η απόφαση χρηματοδότησης για την κατασκευή του οδικού άξονα Nefasit - Tera Imni (περίπου 18 εκατ. ECU) καθώς και αποκατάσταση των γραμμών ηλεκτρικού ρεύματος στη Massawa (περίπου 10 εκατ. ECU) αναμένεται ότι θα ξεκινήσουν στις αρχές του 1998. Με τα δύο παραπάνω έργα θα έχει καταβληθεί το 100% του ποσού το οποίο προβλέπεται στο πλαίσιο του ΕΕΠ.
ΓΡΑΠΤΗ ΕΡΩΤΗΣΗ E-1824/96 υποβολή: Josι Apolinαrio (PSE) προς την Επιτροπή (5 Ιουλίου 1996)

Θέμα: Μείωση της αλίευσης σαρδέλας

Η Επιτροπή εξήγγειλε την πρόθεσή της να μειώσει την αλίευση σαρδέλας στις πορογαλικές ακτές κατά 40% για την περίοδο έως το έτος 2000, βασιζόμενη σε ανεξάρτητη επιστημονική έκθεση. Δεδομένου ότι έχω στη διάθεσή μου την εν λόγω έκθεση και δεν βρίσκω κάποια αναφορά σε επιστημονικά δεδομένα που να αιτιολογούν την πρόταση αυτή, ζητώ από την Επιτροπή την ακόλουθη διευκρίνιση: σε ποια επιστημονική βάση στηρίχτηκε η Επιτροπή για να καταλήξει στην προαναφερθείσα μείωση κατά 40%;

Απάντηση της κας Bonino εξ ονόματος της Επιτροπής (30 Ιουλίου 1996)

Προκειμένου να διευκρινισθούν τα πράγματα θα πρέπει να αναφερθεί ότι η Επιτροπή δεν πρότεινε μια τέτοιου είδους μείωση κατά την αλίευση σαρδελλών, στις πορτογαλικές ακτές. Η πρόταση αφορούσε, ακριβέστερα, την δημιουργία ενός γενικώτερου, μεσοπρόθεσμου, στόχου μείωσης της αλιευτικής ικανότητας, κατά 40%, στη διάρκεια της περιόδου 1997-2002, από τους αλιευτικούς στόλους οι οποίοι εκμεταλλεύονται τη σαρδέλλα στις ακτές του Αντλαντικού της Ιβηρικής Χερσονήσου. Οι συνέπειες της αλίευσης σαρδελλών στα πορτογαλικά ύδατα θα εξαρτηθεί κυρίως από τις ακριβείς λεπτομέρειες της ικανότητας μείωσης, οι οποίες θα συζητηθούν με τις πορτογαλικές αρχές, καθώς και την αφθονία των αποθεμάτων.

Η πρόταση της Επιτροπής βασίζεται στην γνώμη της μόνιμης αλιευτικής διαχειριστικής επιτροπής (ΜΑΔΕ), και την έκθεση μιας ομάδας ανεξαρτήτων εμπειρογνωμόνων, η οποία κοινώς καλείται «έκθεση Lassen» και η οποία υποβλήθηκε στο Κοινοβούλιο, στις 15 Μαΐου 1996. Οι εμπειρογνώμονες αυτοί, στους οποίους περιλαμβάνονται και δύο πορτογάλοι επιστήμονες, συνέταξαν την έκθεσή τους με βάση τα περισσότερο πρόσφατα πορίσματα στα οποία κατέληξε το διεθνές συμβούλιο για την εκμετάλλευση των θαλασσίων πόρων, πράγμα το οποίο είναι ενδεικτικό του ότι τα αποθέματα σαρδελλών είναι εκτός των ασφαλών βιολογικών ορίων. Το 1995 καταγράφηκε το χαμηλότερο επίπεδο αποθέματος βιομάζας γόννων και, θα πρέπει να σημειωθεί άλλωστε ότι, από το 1992 και εξής, όλα τα αντίστοιχα ετήσια επίπεδα φαίνεται ότι είναι χαμηλά.